กรมศุลจับมือกรุงไทยเพิ่มช่องทางชำระเงินขนสินค้า
กรมศุลกากรเพิ่มช่องทางการรับชำระเงินค่าธรรมเนียมใบขนสินค้าขาเข้าหรือขาออกสำหรับการผ่านพิธีการและตรวจปล่อยสินค้า เพื่ออำนวยความสะดวกให้กับผู้ประกอบการได้มีทางเลือกในการชำระเงินเพิ่มขึ้น
26 ก.พ. 2559

กรมศุลกากรเพิ่มช่องทางการรับชำระเงินค่าธรรมเนียมใบขนสินค้าขาเข้าหรือขาออกสำหรับการผ่านพิธีการและตรวจปล่อยสินค้า เพื่ออำนวยความสะดวกให้กับผู้ประกอบการได้มีทางเลือกในการชำระเงินเพิ่มขึ้น
นายจำเริญ  โพธิยอด  รองอธิบดีกรมสรรพากร รักษาการที่ปรึกษาด้านการพัฒนาและบริหารการจัดเก็บภาษี  กล่าวว่า  กรมศุลกากรได้ร่วมมือกับ ธนาคารกรุงไทย ในการเพิ่มช่องทางการรับชำระเงินค่าธรรมเนียมใบขนสินค้าขาเข้าหรือขาออกสำหรับการผ่านพิธีการและตรวจปล่อยสินค้า นอกเหนือจากการที่ผู้ประกอบการสามารถชำระค่าธรรมเนียมการผ่านพิธีการทางศุลกากรด้วยตนเองที่กรมศุลกากร  หรือชำระค่าธรรมเนียมการผ่านพิธีการทางศุลกากรตามใบแจ้งหนี้ผ่านระบบ Teller Payment (เคาน์เตอร์สาขาของธนาคารทั่วประเทศ) เท่านั้น
ทั้งนี้ กรมศุลกากรได้พัฒนาระบบการจัดเก็บค่าธรรมเนียมการผ่านพิธีการทางศุลกากรตามใบแจ้งหนี้ให้รองรับช่องทางการรับชำระเงินของธนาคารกรุงไทยอีก 3 ช่องทาง ได้แก่ บริการ ATM Payment (ผ่านเครื่อง ATM ของธนาคารทั่วประเทศ) บริการ KTB Netbank (ผ่านระบบเว็บไซต์ที่ให้บริการลูกค้าประเภทบุคคลธรรมดา) บริการ KTB Corporate Online (ผ่านระบบเว็บไซต์ที่ให้บริการกลุ่มลูกค้านิติบุคคล) โดยผู้ประกอบการสามารถใช้บริการด้วยระบบดังกล่าวได้ตั้งแต่เดือน มี.ค.  2559
สำหรับการพัฒนาดังกล่าว เป็นไปตามนโยบายรัฐบาลตามแผนยุทธศาสตร์การพัฒนาโครงสร้างระบบการชำระเงินแบบอิเล็กทรอนิกส์แห่งชาติ (National e-Payment Master Plan) ซึ่งจะเป็นการพัฒนาระบบการชำระเงินของประเทศไทยให้เข้าสู่ระบบการชำระเงินแบบอิเล็กทรอนิกส์   (e-Payment) และเป็นการส่งเสริม e-Payment ในทุกภาคส่วน  อีกทั้งเป็นการอำนวยความสะดวกให้ผู้ประกอบการสามารถชำระเงินผ่านช่องทางที่หลากหลายและเป็นการลดต้นทุนในการบริหารจัดการเงินสดและเช็คของผู้ประกอบการ 
ภาพประกอบข่าว